ที่ประชุมร่วมกันของรัฐสภา เตรียมลงมติโหวตเลือกนายกรัฐมนตรี ในเวลา 11.00 น. วันนี้ 5 มิถุนายน 2562
ที่ประชุมร่วมกันของรัฐสภา เตรียมลงมติโหวตเลือกนายกรัฐมนตรี ในเวลา 11.00 น. วันนี้(5 มิ.ย.62)           บรรยากาศที่หอประชุมใหญ่ บริษัท TOT จำกัด (มหาชน) ถนนแจ้งวัฒนะ คึกคักตั้งแต่ช่วงเช้าเนื่องจากวันนี้ (5 มิ.ย.62) เวลา 09.00 น. จะมีการประชุมสภาผู้แทนราษฎร โดยมีวาระรับทราบพระบรมราชโองการโปรดเกล้าโปรดกระหม่อม ประกาศแต่งตั้งผู้รักษาการประธานองคมนตรี //รับทราบพระบรมราชโองการโปรดเกล้าโปรดกระหม่อม ประกาศแต่งตั้งประธานและรองประธานสภาผู้แทนราษฎร // รับทราบพระบรมราชโองการโปรดเกล้าโปรดกระหม่อม ประกาศแต่งตั้งประธานและรองประธานวุฒิสภา รวมทั้งให้สมาชิกสภาผู้แทนราษฎร หรือ ส.ส. ปฏิญาณตนในที่ประชุมก่อนเข้ารับหน้าที่ ตามมาตรา 115 ของรัฐธรรมนูญแห่งราชอาณาจักรไทย          ขณะที่ในเวลา 11.00 น. จะมีการประชุมร่วมกันของรัฐสภา เพื่อพิจารณาให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี สำหรับขั้นตอนที่ประชุมจะให้เสนอชื่อผู้ที่จะรับการลงมติโหวตเลือกเป็นนายกรัฐมนตรี ซึ่งบุคคลที่สามารถได้รับโหวตเลือกเป็นนายกรัฐมนตรี ต้องมาจากพรรคการเมืองที่มี ส.ส. ไม่น้อยกว่าร้อยละ 5 หรือ 25 ที่นั่งขึ้นไป ซึ่งการโหวตเลือกนายกรัฐมนตรีจากการประชุมรัฐสภาเป็นแบบเปิดเผย ขานชื่อทีละคนทั้ง ส.ส. 500 คน และ ส.ว. 250 คน ซึ่งผู้จะได้เป็นนายกรัฐมนตรีต้องได้เสียงเกินกึ่งหนึ่ง คือ 376 เสียง